S'ambulante tonaresu

Cun d'unu cadditteddu feu e lanzu
sa vida tua a istentu la trazas;
da’una ‘idda a s’attera viazas,
faghes Pasca e Nadale in logu istranzu.

A caldu e frittu girende t'iscazas
pro chimbe o ses iscudos de 'alanzu,
dae s'incassu de sett'otto sonazas
chi malamente pagant'unu pranzu.

Sempre ramingu senza tenner pasu,
de una 'idda a s'attera t'ifferis
aboghinende inue tottu colas:

«Discos nobos pro fagher su casu
e chie leat truddas e tazeris
e palias de forru e de arzolas!».